OR และดัชนี 1,500 จุด
เมื่อวานนี้แอบมีเสียวเล็กน้อยว่าดัชนีตลาดหุ้นร่วงหลุด 1,500 จุด
18 ม.ค. 2564

ลูบคมตลาดทุน : ธนะชัย ณ นคร
เมื่อวานนี้แอบมีเสียวเล็กน้อยว่าดัชนีตลาดหุ้นร่วงหลุด 1,500 จุด
ทว่าพอมาปิดตลาดกลับดีดขึ้นมาได้
หลังจากระหว่างวัน ดัชนีลงไปต่ำสุด 1,503 จุด ในช่วงเวลาประมาณ 16:15 น. ที่มาปิด 1,510.13 จุด ลดลง 9.00 จุด มูลค่าการซื้อขาย 74,438 ล้านบาท
วอลุ่มนี้ถือว่าน้อยกว่าหลายวันก่อนหน้านี้
ระดับ 1,500 จุด น่าจะเป็นแนวรับทางจิตวิทยา (ผสมเทคนิค)
ส่วนทางเทคนิคจริง ๆ เห็นนักวิเคราะห์ดีดลูกคิดกันออกมาอยู่ระหว่าง 1,480-1,495 จุด
แม้ว่านักลงทุนต่างประเทศ มียอดขายสุทธิเล็กน้อยเมื่อวานนี้กว่า 138 ล้านบาท
แต่หากนับจากต้นปีมาจนถึงวานนี้ต่างชาติยังซื้อสุทธิ 5,805 ล้าบาท สอดคล้องกับการรวิเคราะห์ก่อนหน้านี้ว่า ในระยะปานกลาง “ต่างชาติจะยังซื้อมากกว่าขาย”
ส่วนนักลงทุนสถาบัน หรือกองทุนมีการขายสุทธิรวมกว่า 7,585 ล้านบาท
สาเหตุสำคัญ น่าจะมาจาก การเตรียมเงินเพื่อจองซื้อหุ้น บมจ.ปตท.น้ำมันและการค้าปลีก (OR)
ว่ากันว่า กองทุนต่าง ๆ น่าจะใช้เงินรวมกันกว่า 3.1 หมื่นล้านบาท
ส่วนหนึ่ง อาจจะมาจากเงินสดที่อยู่บนหน้าตักของกองทุนอยู่แล้ว
แต่หลัก ๆ มีการวิเคราะห์กันว่า กองทุนอาจจะขายหุ้นในกลุ่ม SET50 ออกมา โดยเฉพาะหุ้นตัวที่มีกำไร เพื่อนำ “เงินสด” มาซื้อหุ้นไอพีโอ OR
ทบทวนไทม์มิ่งของการซื้อหุ้น OR กันอีกครั้ง
การเสนอขายหุ้นให้กับกลุ่ม Cornerstone Investors ทั้งในและต่างประเทศ จะมีจำนวนรวม 1,714.3 ล้านหุ้น หรือ 65.7%
OR เข้าทำสัญญาลงทุนในหุ้น (Cornerstone Placing Agreement) กับผู้ลงทุนสถาบันที่เป็นผู้ลงทุนหลักโดยเฉพาะเจาะจง (Cornerstone Investors) ที่จองซื้อในประเทศไทยและในต่างประเทศจำนวนรวม 28 ราย ในราคาเสนอขายสุดท้าย
นักลงทุนกลุ่ม Cornerstone Investors ในประเทศที่ได้รับการจัดสรรมากสุดคือ บลจ.ไทยพาณิชย์ จำนวน 239 ล้านหุ้น
รองลงมาเป็น บลจ.บัวหลวง และ บลจ.กสิกรไทย ได้รับจัดสรรรายละเท่ากันที่ 143.5 ล้านหุ้น
ส่วนกลุ่ม Cornerstone Investors ที่จองซื้อในต่างประเทศ ที่ได้รับจัดสรรมากสุด คือ GIC Private Limited จำนวน 215 ล้านหุ้น
OR กำหนดช่วงราคาเสนอขาย IPO ที่ 16-18 บาทต่อหุ้น คิดเป็นมูลค่าการเสนอขาย 41,760-46,980 ล้านบาท
กำหนดราคาเสนอขายสุดท้ายอย่างช้าภายในเวลา 9.00 น. ของวันที่ 3 ก.พ.
สำหรับผู้ถือหุ้น PTT ที่ได้รับสิทธิการจองซื้อหุ้น OR และผู้จองซื้อรายย่อย จะต้องจองซื้อหุ้น OR ที่ราคาสูงสุด 18 บาท/หุ้น โดยผู้ถือหุ้น PTT จองซื้อระหว่างวันที่ 25-28 ม.ค.
ส่วนผู้จองซื้อรายย่อย จองซื้อระหว่างวันที่ 24 ม.ค. ถึงเวลา 12.00 น. ของวันที่ 2 ก.พ.
ส่วนนักลงทุนกลุ่ม Cornerstone Investors จะต้องชำระเงินค่าจองซื้อที่ราคาเสนอขายสุดท้าย ระหว่างวันที่ 3-5 ก.พ. 63
ผ่านมาถึงตอนนี้ ไม่แน่ใจว่า บรรดากองทุนต่างขายหุ้นเพื่อเตรียมเงินกันพร้อมหรือยัง
หากยัง… ดัชนีตลาดหุ้น น่าจะยังผันผวนไปอีกซัก 1-2 สัปดาห์
หรือจนกว่ากองทุนต่าง ๆ จะหาเงินมาจ่ายค่าหุ้นกันครบนั่นแหละ
การขายหุ้นของกองทุน จะไม่ได้ขายแบบถล่มลงมา
ทว่าจะเป็นการค่อย ๆ ขายออก ชักเย่อไปเรื่อย ให้ราคาหุ้นขึ้น ๆ ลง ๆ แต่จะต้องไม่ลงแบบ “ลงลิฟท์”
นอกจากนักลงทุนสถาบันที่จะขายหุ้นในกลุ่ม SET50 ออกมา
ก็น่าจะมีนักลงทุนรายย่อย และรายใหญ่ ที่สนใจจองหุ้น OR น่าจะปรับพอร์ต ขายหุ้นตัวที่กำไร เพื่อเตรียมเงินมาซื้อหุ้น OR ด้วยเช่นกัน
การเข้ามาของหุ้น OR จึงน่าจะสร้างความผันผวนช่วงสั้นต่อภาพรวมบ้าง
แต่เชื่อสิ….ไม่ว่าจะมีแรงขายหุ้นออกมามากแค่ไหน
ก็น่าจะมีการเลี้ยง หรือประคองดัชนีที่ระดับ 1,500 จุด บวก/ลบ เล็กน้อยเอาไว้ (แบบช่วงปิดตลาดเมื่อวานนี้)
หรือหากจะหลุด ก็คงไม่ไห้หลุดไปมาก
แนวรับบริเวณ 1,485-1,490 จุด กำลังสวย
ปุจฉา ที่ถามกันมาว่าดัชนีจะร่วงหลุดไปถึง 1,450 จุดหรือไม่นั้น
วิสัชนา น่าจะยากอยู่นะ
เพราะนักลงทุนหลายคนต่างก็รอรับหุ้นที่ดัชนีบริเวณ 1,450 จุด กันค่อนข้างมาก
จึงเชื่อว่า ดัชนีจะลงมาไม่ถึงหรอก เว้นแต่จะมีปัจจัยลบที่อยู่นอกเหนือคาดการณ์เข้ามากระทบรุนแรง